Anhalti hertsogiriik

**Anhalt** oli Kesk-Saksamaal asuv suveräänne hertsogiriik, mis tekkis 1863. aastal Anhalti piirkonnaga seotud riikide (Anhalt-Bernburgi, Anhalt-Dessau ja Anhalt-Kötheni) ühinemisel. Saksamaa ühinemise järel 1871. aastal oli Anhalt Saksamaa keisririigi liiduriik. Pärast esimese maailmasõja ja monarhia kaotamist moodustati hertsogiriigi asemele Anhalti vabariik.

Ühendatud Anhalti riigi pealinn oli Dessau. Endise hertsogkonna pindala on 2300&nbsp;km² ja rahvaarv oli 1905. aastal 328&nbsp;007.

Tänapäeval moodustab endine Anhalti hertsogiriik osa Saksi-Anhalti liidumaast.

## Ajalugu

### Eellugu

Keskaegsel Saksamaal kuulus Anhalti ala 9. sajandil Saksimaa hertsogiriiki. Esimesena kandis Anhalti valitseja tiitlit Otto Rikas. Tema järeltulijatest tõusis esile Heinrich I, kellest sai Anhalti vürst ja Askania dünastia tegelik rajaja. Pärast Heinrichi surma 1252 jagati vürstkond mitmeks haruks (Aschersleben, Bernburg, Zerbst), mis järgnevate sajandite jooksul korduvalt jagunesid ja taasühinesid.

16. sajandil mängis olulist rolli Wolfgang Pihiisa, kes kehtestas Anhaltis reformatsiooni ning aitas kaasa luterluse kujunemisele piirkonna valdavaks usuks. Anhalti ajalugu iseloomustasid dünastilised jagunemised, harude hääbumised ja maade ümberjagamised, kuni 17.–18. sajandil kehtestati kokkulepped, mis takistasid edasist killustumist. 1806. aastal ülendas Napoleon allesjäänud Anhalt-Bernburgi, Anhalt-Dessau ja Anhalt-Kötheni vürstkonnad hertsogkondadeks.

### Anhalti hertsogiriik
Hertsogkonnad ühinesid taas aastal 1863 Kötheni ja Bernburgi liinide hääbumise tõttu. Uus hertsogkond koosnes kahest suurest osast, Ida- ja Lääne-Anhaltist, mida eraldas Preisimaa Saksimaa provintsi osa, ning viiest eksklaavist, mida ümbritses Preisimaa territoorium: Alsleben, Mühlingen, Dornburg, Gödnitz ja Tilkerode-Abberode. Hertsogkonna idapoolsem ja suurem osa külgnes Preisimaa Potsdami valitsemisringkonnaga (Preisimaa Brandenburgi provints) ning Magdeburgi ja Merseburgiga, mis kuulusid Preisimaa Saksimaa provintsi. Läänepoolsem ja väiksem osa, niinimetatud ülemhertsogkond või Ballenstedt, külgnes kahe viimati nimetatud piirkonna ja Braunschweig-Lüneburgi hertsogkonnaga.

Hertsogiriik ühendati peagi Saksa keisririigiga, kus hertsogiriik oli üheks liidumaaks.

### Järellugu
Koos kõigi Saksa monarhiate langusega jõudis pärast esimese maailmasõja lõppu puhkenud revolutsiooni aastatel 1918–19 lõpule ka Anhalti hertsogkond. Seda asendas Anhalti vabariik Weimari vabariigi koosseisus.

Pärast teist maailmasõda ühendati vabariik osaga Preisimaa Saksimaast Saksi-Anhalti moodustamiseks. Seejärel lammutati Saksi-Anhalt aastal 1952, kuid taasloodi seoses Saksamaa taasühinemisega aastal 1990, sealt alates on see üks kuueteistkümnest Saksamaa liidumaast (''Bundesland'').

## Riik

### Põhiseadus
Hertsogkond oli 17. septembril 1859 välja kuulutatud ja seejärel erinevate dekreetidega muudetud põhiseaduse järgi konstitutsiooniline monarhia. Hertsog, kes kandis tiitlit "Kõrgus", omas täidesaatvat võimu, jagades samas seadusandlikku võimu maaomanikega. Maapäev (*Landtag*) koosnes 36 liikmest, kellest kaks nimetas hertsog, kaheksa olid kõrgeimaid makse maksvate maaomanike esindajad, kaks kõrgeimalt maksustatud äri- ja tööstusklasside liiget, neliteist muud linnade valijat ja kümme maapiirkondadest. Esindajad valiti kuueks aastaks kaudsel hääletamisel ja pidid olema vähemalt 25-aastased. Hertsog valitses riigiministri kaudu, kes oli kõigi ministeeriumide president – rahandus, siseasjad, haridus, usuasjad ja statistika.

### Anhalti hertsogid

* Leopold IV 1863–1871
* Friedrich I 1871–1904
* Friedrich II 1904–1918
* Eduard 1918
* Joachim Ernst 1918

## Rahvastik
Maa oli jagatud Dessau, Kötheni, Zerbsti, Bernburgi ja Ballenstedti kreisideks, millest Bernburg oli enim ja Ballenstedt vähim rahvastatud. Dessau, Bernburgi, Kötheni ja Zerbsti linnas ületas rahvaarv 20&nbsp;000. Endise hertsogkonna asukad, välja arvatud umbes 12&nbsp;000 roomakatoliiklast ja 1700 juuti, olid Anhalti Evangeelse Kiriku liikmed (saksa Evangelische Landeskirche Anhalts). Kõrgeim kiriklik võim oli konsistooriumil Dessaus; samas 39-liikmeline sinod valiti kuueks aastaks, see kogunes aeg-ajalt arutama siseküsimusi, mis puudutasid kiriku organisatsiooni. Roomakatoliiklased allusid Paderborni piiskopile.

## Vaata ka
* Anhalt, ajalooline piirkond
* Anhalti vürstiriik
* Anhalti vabariik